[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 2.7.2007

COM(2007) 375 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Έκθεση επί της ενδιάμεσης αξιολόγησης του προγράμματος Erasmus Mundus 2004-2008

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Έκθεση επί της ενδιάμεσης αξιολόγησης του προγράμματος Erasmus Mundus 2004-2008

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Γενικό πλαίσιο της εξωτερικής αξιολόγησης 3

3. Η εξωτερική αξιολόγηση 4

3.1. Οι όροι της αξιολόγησης 4

3.2. Μεθοδολογία 4

3.3. Τα πορίσματα του αξιολογητή 4

3.3.1. Χρηματοοικονομικά θέματα 5

3.3.2. Ευρωπαϊκή προστιθέμενη αξία 5

3.3.3. Σκοπιμότητα 6

3.3.4. Αποτελεσματικότητα και αντίκτυπος 6

3.3.5. Απόδοση και σχέση κόστους-οφέλους 7

3.3.6. Χρησιμότητα, προστιθέμενη αξία και βιωσιμότητα 8

4. Κύριες συστάσεις της εξωτερικής αξιολόγησης και σχόλια της Επιτροπής 8

4.1. Σχεδιασμός προγράμματος 8

4.2. Διαχείριση προγράμματος 10

4.3. Χρηματοδότηση προγράμματος 11

5. Τα συμπεράσματα της Επιτροπής 12

Παραρτήματα με στατιστικά στοιχεία για τις αιτήσεις και την επιλογή 13

1. Εισαγωγη

Η παρούσα έκθεση υποβάλλεται δυνάμει του άρθρου 12 της απόφασης 2317/2003/ΕΚ[1] της 5ης Δεκεμβρίου 2003 περί καθιέρωσης του προγράμματος Erasmus Mundus, βάσει της οποίας απαιτείται ενδιάμεση αξιολόγηση του προγράμματος. Παρουσιάζεται η θέση της Επιτροπής επί των βασικών συμπερασμάτων και των συστάσεων της ενδιάμεσης αξιολόγησης του προγράμματος, η οποία διατίθεται στον ακόλουθο δικτυακό τόπο: http://ec.europa.eu/dgs/education_culture/evalreports/index_en.htm.

Τα εν λόγω συμπεράσματα και συστάσεις βασίζονται σε εκτεταμένες έρευνες των συμμετεχόντων και των άμεσα ενδιαφερόμενων μερών του προγράμματος Erasmus Mundus, τα αναλυτικά αποτελέσματα των οποίων επισυνάπτονται ως παράρτημα στην έκθεση ενδιάμεσης αξιολόγησης.

2. Γενικο πλαισιο της εξωτερικησ αξιολογησησ

Το πρόγραμμα Erasmus Mundus είναι ένα πρόγραμμα συνεργασίας και κινητικότητας στον τομέα της τριτοβάθμιας εκπαίδευσης που στοχεύει στην προώθηση της Ευρωπαϊκής Ένωσης ως παγκόσμιου κέντρου αριστείας στη μάθηση. Επίσης, στοχεύει στην ενίσχυση της ανάπτυξης υψηλής ποιότητας ευρωπαϊκών προγραμμάτων Μάστερ και στη βελτίωση της προβολής και της ελκυστικότητας της ευρωπαϊκής τριτοβάθμιας εκπαίδευσης στις τρίτες χώρες. Οι στρατηγικοί στόχοι του προγράμματος συνίστανται στη βελτίωση της ποιότητας της τριτοβάθμιας εκπαίδευσης στην Ευρώπη καθώς και στην προώθηση της διαπολιτισμικής κατανόησης μέσω της συνεργασίας με τρίτες χώρες.

Οι ειδικοί στόχοι του προγράμματος είναι οι εξής: προώθηση ποιότητας και αριστείας στην ευρωπαϊκή τριτοβάθμια εκπαίδευση, ενθάρρυνση της κινητικότητας για πτυχιούχους και επιστήμονες προερχόμενους από τρίτες χώρες, ενίσχυση για πιο συγκροτημένη συνεργασία με ιδρύματα τριτοβάθμιας εκπαίδευσης τρίτων χωρών και βελτίωση του προφίλ, της προβολής και προσβασιμότητας της ευρωπαϊκής τριτοβάθμιας εκπαίδευσης παγκοσμίως.

Το πρόγραμμα διαρθρώνεται στις ακόλουθες τέσσερις κύριες δράσεις: Δράση 1 – προγράμματα Μάστερ Erasmus Mundus αποτελούμενα από ολοκληρωμένα προγράμματα Μάστερ παρεχόμενα από τουλάχιστον τρία διαφορετικά πανεπιστήμια σε τρεις διαφορετικές ευρωπαϊκές χώρες. Δράση 2 - υποτροφίες Erasmus Mundus για φοιτητές και επιστήμονες από τρίτες χώρες. Δράση 3 – εταιρικές σχέσεις με ιδρύματα τριτοβάθμιας εκπαίδευσης σε τρίτες χώρες στο πλαίσιο των οποίων προβλέπονται υποτροφίες για φοιτητές και επιστήμονες από χώρες της ΕΕ για σκοπούς κινητικότητας προς τρίτες χώρες. Δράση 4 – προγράμματα ενίσχυσης της ελκυστικότητας της ευρωπαϊκής τριτοβάθμιας εκπαίδευσης παγκοσμίως.

3. Η εξωτερικη αξιολογηση

3.1. Οι όροι της αξιολόγησης

Κατόπιν πρόσκλησης υποβολής προσφορών[2], για τη διενέργεια της αξιολόγησης επιλέχθηκε το Centre for Strategy and Evaluation Services (CSES). Η ενδιάμεση αξιολόγηση επρόκειτο να καλύψει την περίοδο 2004-2006, κατά την οποία δημοσιεύθηκαν διάφορες προσκλήσεις υποβολής προτάσεων για την υλοποίηση του προγράμματος. Ενώ τα προγράμματα Μάστερ, οι υποτροφίες και τα “προγράμματα ελκυστικότητας” Erasmus Mundus (Δράσεις 1, 2 και 4) ξεκίνησαν κατά το ακαδημαϊκό έτος 2004-2005, οι εταιρικές σχέσεις (Δράση 3) ξεκίνησαν έναν χρόνο αργότερα, το 2005-2006.

Οι στόχοι της προσωρινής αξιολόγησης ήταν να εξετάσει τη σκοπιμότητα και χρησιμότητα, την απόδοση, την αποτελεσματικότητα, τη βιωσιμότητα και την κοινοτική προστιθέμενη αξία του προγράμματος καθώς και να παράσχει στην Επιτροπή συστάσεις σχετικά με τον τρόπο με τον οποίο η φιλοσοφία, οι στόχοι, ο σχεδιασμός, οι μέθοδοι υλοποίησης, τα αποτελέσματα και ο αντίκτυπος της παρέμβασης του προγράμματος μπορούν να βελτιωθούν περαιτέρω.

3.2. Μεθοδολογία

Η μεθοδολογία περιελάμβανε βιβλιογραφική έρευνα, έρευνα στα εκπαιδευτικά ιδρύματα που συμμετείχαν σε προγράμματα Μάστερ, σε σχέδια εταιρικών σχέσεων και σε σχέδια ελκυστικότητας του προγράμματος Erasmus Mundus (Δράσεις 1, 3 και 4) καθώς και στους συμμετέχοντες φοιτητές και επιστήμονες από τρίτες χώρες και από την ΕΕ αλλά και συνεντεύξεις με άμεσα ενδιαφερόμενα μέρη, περιλαμβανομένης της Επιτροπής, του Εκτελεστικού Οργανισμού Εκπαίδευσης, Οπτικοακουστικών Μέσων και Πολιτισμού (EACEA), των εθνικών δομών για το Erasmus Mundus και των συμμετεχόντων στις τέσσερις δράσεις του προγράμματος.

3.3. Τα πορίσματα του αξιολογητή

Συνολικά, το πρόγραμμα Erasmus Mundus 2004-2008 φαίνεται ότι ξεκίνησε πολύ θετικά. Το πρόγραμμα έγινε αποδεκτό με πραγματικό ενθουσιασμό τόσο από τους φοιτητές όσο και από τα ιδρύματα τριτοβάθμιας εκπαίδευσης (“ΙΤΕ”) υποδεικνύοντας υψηλό βαθμό σκοπιμότητας στις ανάγκες που είχαν αρχικά εντοπιστεί. Το πρόγραμμα έγινε αποδεκτό από τα ΙΤΕ ως μέσο προστιθέμενης αξίας με πολλαπλούς τρόπους, για παράδειγμα, μέσω της προώθησης της ανάπτυξης κοινών, διπλών και πολλαπλών πτυχίων μεταξύ ΙΤΕ διαφορετικών χωρών, σύμφωνα προς τους στόχους της “διαδικασίας Μπολόνια” όσον αφορά την ενίσχυση της ευρωπαϊκής διάστασης στην εκπαίδευση και την προώθηση αυξημένης κινητικότητας.

Το πρόγραμμα Erasmus Mundus άρχισε επίσης να συμβάλλει στην προώθηση της ακαδημαϊκής αριστείας στην ευρωπαϊκή τριτοβάθμια εκπαίδευση, ειδικότερα ενθαρρύνοντας τα ευρωπαϊκά ΙΤΕ να ενισχύσουν τη συνεργασία και την από κοινού δράση τους με άλλα ΙΤΕ που θεωρούνται "παγκόσμιες αυθεντίες" σε συγκεκριμένες επιστήμες. Ομοίως, από την πλευρά των φοιτητών εντοπίστηκε ευρύ φάσμα οφελών, περιλαμβανομένων των οφελών της προσωπικής ανάπτυξης που προκύπτουν από την επαφή με νέους πολιτισμούς και γλώσσες αλλά και των ακαδημαϊκών οφελών που συνεπάγεται ένα πρόγραμμα Μάστερ ακαδημαϊκής αριστείας.

Μακροπρόθεσμα, η συμμετοχή στο πρόγραμμα Erasmus Mundus εκτιμάται ότι μπορεί να αποδώσει οφέλη για τους φοιτητές όσον αφορά τη μελλοντική σταδιοδρομία τους. Ωστόσο, δεδομένου ότι το πρόγραμμα ξεκίνησε μόλις το 2004, ο αντίκτυπός του στις προοπτικές απασχόλησης των φοιτητών θα πρέπει να αξιολογηθεί μέσω οριζόντιων μελετών της πορείας των αποφοίτων του Erasmus Mundus (πρόκειται να διενεργηθεί σύντομα μια σχετική πρώτη επαναλαμβανόμενη έρευνα).

3.3.1. Χρηματοοικονομικά θέματα

Ο προϋπολογισμός του προγράμματος Erasmus Mundus για την περίοδο 2004-2008 ήταν 230 εκατ. ευρώ. Κατά την περίοδο 2005-2007 υπήρξε συμπληρωματική χρηματοδότηση ύψους 57,3 εκατ. ευρώ μέσω του αποκαλούμενου “ασιατικού παραθύρου” καθώς και 8,8 εκατ. ευρώ το έτος 2007 μέσω του “παραθύρου ΑΚΕ” και του “παραθύρου δυτικών Βαλκανίων”. Πρόκειται για κονδύλια χρηματοδότησης επιπρόσθετων υποτροφιών για φοιτητές από συγκεκριμένες χώρες τα οποία χορηγήθηκαν μέσω του προϋπολογισμού εξωτερικής βοήθειας της ΕΕ. Ως εκ τούτου, για την προγραμματική περίοδο 2004-2008 διατίθεται συνολικός προϋπολογισμός ύψους 296,1 εκατ. ευρώ.

Το συνολικό κονδύλι για το πρόγραμμα κατέστησε εφικτή τη χρηματοδότηση μεγάλου αριθμού υψηλής ποιότητας προγραμμάτων σπουδών και υποτροφιών σύμφωνα προς τις αρχικές προσδοκίες.[3] Ωστόσο, η ζήτηση τόσο για τα προγράμματα σπουδών όσο και για τις υποτροφίες κατά την υπό εξέταση περίοδο αυξήθηκε και ήταν επαρκώς υψηλή ώστε να δικαιολογείται η χορήγηση πρόσθετων κονδυλίων στο μέλλον. Για παράδειγμα, για τα προγράμματα Μάστερ στο πλαίσιο του Erasmus Mundus και τα σχέδια ελκυστικότητας (Δράσεις 1 και 4) κατά την περίοδο 2004-2006 εγκρίθηκε περίπου 1 στις 7 αιτήσεις, ενώ για τις εταιρικές σχέσεις (Δράση 3) εγκρίθηκαν περίπου τα δύο τρίτα των αιτήσεων. Επιπρόσθετα, το 2007 εγκρίθηκε περίπου 1 στις 7 αιτήσεις υποτροφίας (Δράση 2), γεγονός που υποδεικνύει υψηλό ανταγωνισμό μεταξύ των φοιτητών από τρίτες χώρες για τις εν λόγω υποτροφίες. Επιπλέον, η εύκολη απορρόφηση των “παραθύρων” υποδεικνύει ότι θα μπορούσαν να έχουν απορροφηθεί με ευκολία ακόμη μεγαλύτερα κονδύλια ενισχύοντας σημαντικά τον αντίκτυπο του προγράμματος.

3.3.2. Ευρωπαϊκή προστιθέμενη αξία

Ένα από τα κύρια στοιχεία του προγράμματος Erasmus Mundus είναι η απαίτηση να περιλαμβάνεται ισχυρή διεθνική διάσταση στα προγράμματα Μάστερ, με βασική προϋπόθεση την κινητικότητα σε τουλάχιστον δύο διαφορετικές χώρες της ΕΕ. Ως εκ τούτου, οι συμμετέχοντες και τα άμεσα ενδιαφερόμενα μέρη αξιολόγησαν πολύ θετικά το Erasmus Mundus ως προς την κοινοτική προστιθέμενη αξία. Η στενή συνάφεια μεταξύ του Erasmus Mundus και των στόχων της διαδικασίας Μπολόνια (για παράδειγμα, μέσω της προώθησης της ευρωπαϊκής διάστασης στην εκπαίδευση, της κινητικότητας, των κοινών πτυχίων και της ευρωπαϊκής συνεργασίας σε θέματα διασφάλισης ποιότητας) επίσης υποδεικνύει την επίτευξη κοινοτικής προστιθέμενης αξίας.

3.3.3. Σκοπιμότητα[4]

Το πλαίσιο της πολιτικής δεν έχει αλλάξει σημαντικά από την κατάρτιση της πρότασης για την προγραμματική περίοδο 2004-2008. Η φιλοσοφία της παρέμβασης, ως εκ τούτου, παραμένει επίκαιρη τόσο ως προς την πολιτική (ενίσχυση της συνεργασίας με τρίτες χώρες στον τομέα της τριτοβάθμιας εκπαίδευσης, ενθάρρυνση του διαπολιτισμικού διαλόγου, προώθηση της ανάπτυξης ολοκληρωμένων προγραμμάτων σπουδών που οδηγούν στην απόκτηση κοινών, διπλών ή πολλαπλών πτυχίων σε ευρωπαϊκό επίπεδο σύμφωνα προς τους στόχους της διαδικασίας «Μπολόνια») όσο και ως προς την ικανοποίηση των αναγκών που εντοπίστηκαν μεταξύ των δικαιούχων του προγράμματος (ιδρύματα τριτοβάθμιας εκπαίδευσης, φοιτητές και επιστήμονες από την Ευρώπη και από τρίτες χώρες).

Υπάρχει επίσης στενή συνάφεια μεταξύ του προγράμματος Erasmus Mundus και της στρατηγικής της Λισαβόνας, κυρίως στο πλαίσιο της ατζέντας της για την Εκπαίδευση και την Κατάρτιση 2010, καθώς και της διαδικασίας Μπολόνια η οποία υπογραμμίζει την ανάγκη να ανοίξουν τα συστήματα εκπαίδευσης και κατάρτισης προς τον υπόλοιπο κόσμο στο πλαίσιο της αντίδρασης της Κοινότητας στις προκλήσεις και τις ευκαιρίες που συνεπάγεται η παγκοσμιοποίηση. Η Ευρώπη πρέπει να ανταγωνιστεί σε ένα περιβάλλον όπου ο αριθμός των διεθνών φοιτητών αυξάνεται ραγδαία και ο μεταξύ τους ανταγωνισμός εντείνεται ολοένα περισσότερο.

3.3.4. Αποτελεσματικότητα και αντίκτυπος [5]

Τα αποτελέσματα στο τέλος του 2006 ήταν τα εξής: 80 προγράμματα Μάστερ Erasmus Mundus (Δράση 1), 2325 υποτροφίες για φοιτητές προερχόμενους από τρίτες χώρες (Δράση 2), 19 εταιρικές σχέσεις (Δράση 3), 23 σχέδια ελκυστικότητας (Δράση 4).[6] Τα ποσοστά συμμετοχής στο πρόγραμμα μέχρι στιγμής ανταποκρίνονται γενικά στις προσδοκίες, εκτός από τα σχέδια για τις Εταιρικές Σχέσεις (Δράση 3) όπου η συμμετοχή ήταν χαμηλότερη από την αναμενόμενη.

Το πρόγραμμα Erasmus Mundus σημείωσε αρχικά πρόοδο στην ανάπτυξη πιο συγκροτημένης συνεργασίας στην τριτοβάθμια εκπαίδευση μεταξύ της ΕΕ και τρίτων χωρών, παρόλο που τα χαμηλά ποσοστά συμμετοχής στα σχέδια για τις εταιρικές σχέσεις (Δράση 3) υποδεικνύουν ότι πρέπει να καταβληθούν μεγαλύτερες προσπάθειες στο συγκεκριμένο τομέα. Αναφορικά με τη βελτίωση της προσβασιμότητας στην ευρωπαϊκή τριτοβάθμια εκπαίδευση, ειδικότερα μέσω της δυνατότητας σε υψηλά καταρτισμένους απόφοιτους και επιστήμονες από ολόκληρο τον κόσμο να σπουδάσουν και/ή να διδάξουν στην ΕΕ, το σχέδιο υποτροφιών (Δράση 2) διευκόλυνε σημαντικά την πρόσβαση και αύξησε την ελκυστικότητα της ευρωπαϊκής τριτοβάθμιας εκπαίδευσης για αριστούχους φοιτητές από τρίτες χώρες.

Όσον αφορά την προώθηση της διαπολιτισμικής κατανόησης, το Erasmus Mundus συνέβαλε με επιτυχία στην ενθάρρυνση της πολιτισμικής ανταλλαγής εμπειριών. Η διαδικασία αυτή διευκολύνθηκε από το γεγονός ότι υπήρχε πολύ καλή κατανομή εθνικοτήτων μεταξύ των υπότροφων από τρίτες χώρες. Επιπλέον, οι φοιτητές από τρίτες χώρες χαρακτήρισαν τα πολιτισμικά και γλωσσικά οφέλη ως σημαντικότερα από το όφελος της προοπτικής τους για τη μελλοντική σταδιοδρομία. Όμως, οι φοιτητές από τρίτες χώρες αποκόμισαν σημαντικότερα οφέλη από το πρόγραμμα συγκριτικά με τους φοιτητές της ΕΕ λόγω του πιο περιορισμένου φάσματος χρηματοδότησης για την κινητικότητα των φοιτητών της ΕΕ. Όταν υπάρχει σωστή ισορροπία μεταξύ ευρωπαίων (περιλαμβανομένης της χώρας υποδοχής) και διεθνών φοιτητών, η εμπειρία τους – σε ακαδημαϊκό, πολιτισμικό και γλωσσικό επίπεδο – είναι πολύ πλουσιότερη μέσω των προγραμμάτων σπουδών Erasmus Mundus σε σύγκριση με προγράμματα σπουδών με πλειοψηφία μη ευρωπαίων φοιτητών.

Το Erasmus Mundus είχε επίσης θετικό αντίκτυπο σε χώρες της ΕΕ στις οποίες δεν υπήρχε προηγούμενο νομικό πλαίσιο για την πιστοποίηση κοινών, διπλών ή πολλαπλών πτυχίων από διάφορες χώρες της ΕΕ. Ακόμη και στις περιπτώσεις όπου υπάρχουν ακόμη προβλήματα πιστοποίησης των κοινών πτυχίων, τα προγράμματα Μάστερ Erasmus Mundus δημιούργησαν αποτελεσματικές δομές διπλών ή πολλαπλών πτυχίων οι οποίες κατέστησαν εφικτή την ολοκλήρωση και συνεργασία στα προγράμματα σπουδών. Τα κοινά πτυχία συμβάλλουν επίσης ώστε να καταστεί η αγορά εργασίας της ΕΕ πιο διαφανής και προσβάσιμη για τους ευρωπαίους φοιτητές.

Λιγότερο θετικό ήταν το γεγονός ότι ορισμένες ευρωπαϊκές χώρες υποεκπροσωπούνταν όσον αφορά τον αριθμό σχεδίων στα οποία συμμετείχαν τα ιδρύματά τους. Πρόκειται για μια ανισορροπία για την οποία η Επιτροπή αναζητά τρόπους επίλυσης. Τα προγράμματα Μάστερ Erasmus Mundus καλύπτουν ουσιαστικά όλες τις ακαδημαϊκές επιστήμες, αν και υπάρχει σαφής επικράτηση προγραμμάτων σπουδών σχετικών με τη Μηχανική και τις Φυσικές Επιστήμες.

3.3.5. Απόδοση και σχέση κόστους-οφέλους[7]

Οι εθνικές δομές και τα ΙΤΕ που υλοποίησαν προγράμματα Μάστερ Erasmus Mundus έκριναν ότι η Επιτροπή και ο EACEA ήταν πολύ αποτελεσματικοί στην επίβλεψη της υλοποίησης του προγράμματος έως σήμερα. Ειδικότερα, η ροή επικοινωνίας και πληροφοριών αξιολογήθηκε πολύ θετικά. Οι απαντήσεις στις ερωτήσεις των ΙΤΕ ήταν συνήθως άμεσες και με χρήσιμη ανάδραση, ενώ απεστάλησαν επίσης σχόλια στις εκθέσεις των κοινοπραξιών. Τα γενικότερα υψηλά ποσοστά ικανοποίησης αναφορικά με τη διαχείριση του προγράμματος τόσο από τους φοιτητές όσο και από τα ΙΤΕ υποδεικνύουν ότι η διαχείριση του προγράμματος από την Επιτροπή και τον EACEA ήταν ταυτόχρονα αποδοτική και αποτελεσματική.

Η χρήση και το επίπεδο των μοναδιαίων δαπανών και των εφάπαξ ποσών για την υλοποίηση του προγράμματος αξιολογήθηκαν, γενικά, ως αποτελεσματικά βοηθώντας το πρόγραμμα να επιτύχει τους στόχους του με το χαμηλότερο δυνατό κόστος. Ωστόσο, η αξιολόγηση υποδεικνύει ότι τα πανεπιστήμια που συμμετέχουν στα προγράμματα Μάστερ του Erasmus Mundus και οι ευρωπαίοι φοιτητές υποχρηματοδοτούνται στο τρέχον πρόγραμμα.[8]

3.3.6. Χρησιμότητα, προστιθέμενη αξία και βιωσιμότητα[9]

Ένας σχετικά μεγάλος αριθμός προγραμμάτων Μάστερ του Erasmus Mundus που ενισχύθηκαν από το πρόγραμμα ήταν προγράμματα που προϋπήρχαν και τα οποία τροποποιήθηκαν για να προσαρμοστούν στο πλαίσιο του Erasmus Mundus. Το πρόγραμμα φαίνεται ότι ενθάρρυνε τα ΙΤΕ να τροποποιήσουν τα υφιστάμενα υψηλής ποιότητας προγράμματα σπουδών τους μέσω συνεργασίας και ανάπτυξης κοινών αναλυτικών προγραμμάτων σπουδών με ΙΤΕ άλλων ευρωπαϊκών χωρών που παρέχουν τις ίδιες ειδικότητες και πληρούν τα απαραίτητα κριτήρια ακαδημαϊκής αριστείας σε ευρωπαϊκό/διεθνές επίπεδο.

Η έρευνα υποδεικνύει ότι τα περισσότερα από τα εν λόγω προγράμματα σπουδών δεν θα μπορούσαν να συνεχιστούν με την παρούσα μορφή τους χωρίς χρηματοδότηση από το πρόγραμμα Erasmus Mundus. Αυτό το γεγονός υποδεικνύει χαμηλά επίπεδα βιωσιμότητας, εάν όμως εξεταστεί υπό άλλο πρίσμα, συνεπάγεται ότι τα χρήματα της ΕΕ χρησιμοποιούνται για την προώθηση δραστηριοτήτων που δεν θα μπορούσαν να υλοποιηθούν αλλιώς επί της ίδιας βάσης.

Ένα άλλο ζήτημα που εξετάστηκε είναι εάν οι φοιτητές και οι επιστήμονες (ειδικότερα από τρίτες χώρες) θα είχαν συμμετάσχει στο πρόγραμμα χωρίς οικονομική ενίσχυση. Σε αυτό το ερώτημα, 95% των φοιτητών τρίτων χωρών δήλωσαν ότι δεν θα είχαν συμμετάσχει στο πρόγραμμα χωρίς την υποτροφία. Το γεγονός αυτό υποδεικνύει υψηλό επίπεδο προσθετικότητας του προγράμματος.

4. Κυριεσ συστασεισ της εξωτερικησ αξιολογησησ και σχολια της Επιτροπησ

Οι κύριες συστάσεις του αξιολογητή παρουσιάζονται με έντονους χαρακτήρες ενώ η απάντηση της Επιτροπής με πλάγια γραφή.

4.1. Σχεδιασμός προγράμματος

Σύσταση 1

Πρέπει να χορηγούνται υποτροφίες στους φοιτητές της ΕΕ προκειμένου να συμμετέχουν στο πρόγραμμα Erasmus Mundus σε ανταγωνιστική βάση. Είναι αναγκαίο να διασφαλιστεί ότι οι φοιτητές της ΕΕ συμμετέχουν με πιο ισότιμους όρους συγκριτικά με τους ομολόγους τους από τρίτες χώρες.

Η Επιτροπή συμφωνεί με την παρούσα σύσταση, ως μέσο διευκόλυνσης της κινητικότητας εντός της ΕΕ για τους φοιτητές της ΕΕ και ως μέσο ενθάρρυνσης για μεγαλύτερη συμμετοχή φοιτητών από χώρες της ΕΕ. Θα εξετάσει πιθανά μέτρα βελτίωσης της θέσης των φοιτητών της ΕΕ, ενώ ταυτόχρονα θα προσπαθήσει να διασφαλίσει τη συμπληρωματικότητα με το πρόγραμμα Erasmus.

Σύσταση 2

Το πρόγραμμα Erasmus Mundus πρέπει - εφόσον είναι οικονομικά εφικτό - να επεκταθεί σε διδακτορικό επίπεδο τόσο ως προς το επίπεδο των προγραμμάτων σπουδών όσο και ως προς το επίπεδο των υποτροφιών. Απαιτείται ενδελεχής εξέταση των θεμάτων που άπτονται της διασφάλισης ποιότητας αναφορικά με τα διδακτορικά προγράμματα. Το γαλλικό μοντέλο co-tutelle θα μπορούσε να αποτελέσει πρότυπο προς την κατεύθυνση αυτή. Πρέπει να δοθεί ιδιαίτερη προσοχή για αποφυγή επικαλύψεων με τις ερευνητικές υποτροφίες Marie Curie.

Η Επιτροπή συμφωνεί με την παρούσα σύσταση ως μέσο που θα επιτρέψει στην Ευρώπη να συγκρατήσει τους αριστούχους φοιτητές και ερευνητές τρίτων χωρών καθώς και να διασυνδέσει την τριτοβάθμια εκπαίδευση και την έρευνα. Θα εξετάσει το μοντέλο “co-tutelle” προτού αποφασίσει μελλοντικά μέτρα, ενώ θα μεριμνήσει προκειμένου να δημιουργήσει συνέργειες με τις ερευνητικές υποτροφίες και τα δίκτυα Marie Curie.

Σύσταση 3

Τα προγράμματα Μάστερ Erasmus Mundus πρέπει να ενισχύονται όχι μόνο για να βελτιώσουν τη συνεργασία με ιδρύματα τριτοβάθμιας εκπαίδευσης σε τρίτες χώρες αλλά και για να παράσχουν στα εν λόγω ιδρύματα τη δυνατότητα να γίνουν πλήρεις εταίροι στο πρόγραμμα σπουδών αυτό καθαυτό, κάτι που θα μπορούσε να επιτευχθεί μέσω της συγκέντρωσης των προγραμμάτων Μάστερ και των εταιρικών σχέσεων (Δράσεις 1 και 3) κάτω από την ίδια ομπρέλα.

Η Επιτροπή συμφωνεί κατ’ αρχήν με την παρούσα σύσταση και θα εξετάσει κατάλληλα μέτρα για το μέλλον. Ωστόσο, η διασφάλιση ποιότητας είναι μια περίπλοκη διαδικασία για τα ΙΤΕ που βρίσκονται σε τρίτες χώρες. Είναι σημαντικό να διασφαλιστεί ότι γίνονται πλήρως σεβαστές οι επιθυμίες των ευρωπαϊκών ΙΤΕ που συμμετέχουν καθώς και η δομή των ακαδημαϊκών προγραμμάτων τους.

Σύσταση 4

Τα προγράμματα Atlantis και το πρόγραμμα συνεργασίας ΕΕ-Καναδά (και ομοίως τα πιλοτικά προγράμματα με την Ιαπωνία, την Αυστραλία και τη Νέα Ζηλανδία) πρέπει να συνδυαστούν με το πρόγραμμα Erasmus Mundus προκειμένου να βελτιωθεί η συνάφεια της προσέγγισης της Επιτροπής για την ενίσχυση της συνεργασίας στον τομέα της τριτοβάθμιας εκπαίδευσης μεταξύ της ΕΕ και τρίτων χωρών. Από την οπτική της προβολής και της ευαισθητοποίησης, οφέλη θα προέκυπταν από τη χρήση του Erasmus Mundus ως του μοναδικού σήματος μέσω του οποίου θα προωθείται η συνεργασία των ιδρυμάτων και η κινητικότητα φοιτητών και επιστημόνων μεταξύ της ΕΕ και τρίτων χωρών. Αυτό θα είχε επίσης σημαντικό θετικό αντίκτυπο στην προβολή του προγράμματος και στη σκοπιμότητα των δραστηριοτήτων της Επιτροπής στο συγκεκριμένο τομέα.

Η Επιτροπή θεωρεί ενδιαφέρουσα την παρούσα σύσταση. Ωστόσο, το πρόγραμμα συνεργασίας ΕΕ—ΗΠΑ (Atlantis), το οποίο ανανεώθηκε προσφάτως, διαθέτει ευρύτερη αποστολή σε σύγκριση με το Erasmus Mundus, καθώς τα κοινά προγράμματα Μάστερ αποτελούν ένα μέρος μόνο του προγράμματος. Ο συνδυασμός όλων των κοινοτικών δραστηριοτήτων τριτοβάθμιας με εξωτερική διάσταση σε ένα ενιαίο ολοκληρωμένο πρόγραμμα θα μπορούσε, ωστόσο, να αποτελέσει μια επιλογή μετά το 2013.

Σύσταση 5

Πρέπει να ληφθεί μέριμνα για την παροχή ευκαιριών πρακτικής άσκησης στους φοιτητές του Erasmus Mundus σε πιο συστηματική βάση. Αυτό θα συνέβαλε επίσης σημαντικά στην ενίσχυση του προφίλ του προγράμματος μεταξύ των εργοδοτών και των ευρύτερα ενδιαφερόμενων μερών. Ωστόσο, η πρακτική άσκηση δεν πρέπει να καταστεί υποχρεωτική καθώς κάτι τέτοιο δεν θα ήταν προσφυές για όλα τα προγράμματα Μάστερ του Erasmus Mundus.

Η Επιτροπή χαιρετίζει την παρούσα σύσταση και θα ενθαρρύνει τα προγράμματα Μάστερ του Erasmus Mundus προκειμένου να παράσχουν δυνατότητες πρακτικής άσκησης στους φοιτητές τους, όπου αυτό κρίνεται απαραίτητο. Μια ευέλικτη προσέγγιση στο θέμα αυτό, όπως προτείνεται από τους αξιολογητές, φαίνεται ότι είναι η πιο αρμόζουσα.

4.2. Διαχείριση προγράμματος

Σύσταση 6

Οι εθνικές δομές πρέπει να συνεχίσουν να χρηματοδοτούνται ευρέως από τα κράτη μέλη προκειμένου να αποφευχθεί μια δομή οργανισμού πλήρως ελεγχόμενη από την ΕΕ σε εθνικό επίπεδο (κάτι που δεν φαίνεται ότι χαίρει της υποστήριξης μεταξύ των εθνικών δομών). Ωστόσο, η ΕΕ πρέπει να παρέχει ορισμένη οικονομική βοήθεια προκειμένου να βοηθήσει στη συγχρηματοδότηση δραστηριοτήτων προώθησης που οργανώνονται από τις εθνικές δομές καθώς ο φόρτος εργασίας τους είναι πιθανόν να αυξηθεί σημαντικά κατά την επόμενη προγραμματική περίοδο λόγω της προβλεπόμενης αύξησης στον προϋπολογισμό του προγράμματος. Η Επιτροπή πρέπει να προβλέψει διαγωνισμούς κλειστής διαδικασίας για την υποβολή προτάσεων σε θεματική βάση προκειμένου να διευκολύνει τις εθνικές δομές να χρηματοδοτήσουν ειδικές πρωτοβουλίες που επιθυμούν να ενισχύσουν, όπως δραστηριότητες μάρκετινγκ και προβολής κ.λπ. Πρέπει να υπάρξει μέριμνα κατά τη νέα προγραμματική περίοδο προκειμένου οι εθνικές δομές να αποκτήσουν επίσημο ρόλο συμβάλλοντας στην παρακολούθηση των προγραμμάτων Μάστερ Erasmus Mundus.

Η Επιτροπή συμφωνεί με την παρούσα σύσταση. Ο ρόλος των εθνικών δομών στη διεξαγωγή ειδικών δραστηριοτήτων ενημέρωσης, προώθησης ή διάχυσης καθώς και στην παρακολούθηση των προγραμμάτων πρέπει να ενισχυθεί.

Σύσταση 7

Κρίνεται απαραίτητο για την Ευρωπαϊκή Επιτροπή να στρέψει την προσοχή της στη διασφάλιση ποιότητας μόλις αρχίσουν να υλοποιούνται τα προγράμματα Μάστερ υπό το σήμα Erasmus Mundus. Η αυτοαξιολόγηση πρέπει να παραμείνει το θεμελιώδες σημείο αφετηρίας για τη διασφάλιση σταθερής ποιότητας των προγραμμάτων σπουδών. Επιπρόσθετα, ένα αντιπροσωπευτικό δείγμα των προγραμμάτων Μάστερ σπουδών του Erasmus Mundus πρέπει να υποβάλλεται σε εξωτερική αξιολόγηση ποιότητας κατά τη διάρκεια κάθε προγραμματικής περιόδου. Η εργασία αυτή πρέπει να διεξάγεται από εξωτερικούς φορείς διασφάλισης ποιότητας με πείρα στην αξιολόγηση της ποιότητας ακαδημαϊκού περιεχομένου και της ολοκλήρωσης προγραμμάτων σπουδών (κατά προτίμηση προγραμμάτων σπουδών που παρέχονται σε διεθνική βάση).

Η Επιτροπή συμφωνεί με την ανάγκη διασφάλισης της ποιότητας των προγραμμάτων Μάστερ του Erasmus Mundus και αντιμετωπίζει ήδη το εν λόγω θέμα κατά το τρέχον πρόγραμμα. Το 2007, η Επιτροπή πρόκειται να επεξεργαστεί – σε συνεργασία με εξωτερικούς εμπειρογνώμονες του τομέα αυτού– κατευθυντήριες γραμμές βέλτιστων πρακτικών για τα προγράμματα Μάστερ του Erasmus Mundus. Κατόπιν της διενέργειας αυτοαξιολόγησης, εξωτερικοί εμπειρογνώμονες θα επισκέπτονται δειγματοληπτικά τα προγράμματα σπουδών, στο πλαίσιο αξιολόγησης από ομότιμους, με σκοπό την κατάρτιση δεικτών βέλτιστων πρακτικών και τη διάχυση αυτών στους σημερινούς και πιθανούς μελλοντικούς δικαιούχους.

Σύσταση 8

Η αρχή της επιτροπολογίας για τις υποτροφίες του Erasmus Mundus (Δράση 2) πρέπει να καταργηθεί προκειμένου να επιταχυνθεί η οριστικοποίηση της διαδικασίας επιλογής. Με τον τρόπο αυτό η λήψη αποφάσεων χορήγησης των υποτροφιών θα μπορούσε να επιταχυνθεί κατά 6-8 εβδομάδες.

Η Επιτροπή συμμερίζεται την ανησυχία των αξιολογητών σχετικά με την τρέχουσα διαδικασία επιτροπολογίας για τις αποφάσεις επιλογής που αφορούν τις υποτροφίες, καθώς οι εν λόγω αποφάσεις λαμβάνονται επί του παρόντος αποκλειστικά από πανεπιστήμια σύμφωνα με κριτήρια ακαδημαϊκής αξιοκρατίας. Η Επιτροπή πρόκειται να εξετάσει το θέμα αυτό όταν θα υποβάλει προτάσεις για το σχεδιασμό μελλοντικού προγράμματος.

4.3. Χρηματοδότηση προγράμματος

Σύσταση 9

Εν όψει της επόμενης προγραμματικής περιόδου, το επίπεδο υποτροφιών για φοιτητές τρίτων χωρών δεν πρέπει να μειωθεί από το τρέχον ποσό των 21.000 ευρώ ετησίως. Ωστόσο, η Επιτροπή πρέπει να συνεχίσει να παρακολουθεί το επίπεδο υποτροφιών άλλων φημισμένων προγραμμάτων υποτροφιών, όπως των υποτροφιών Fulbright, Chevening και DAAD (Γερμανικής Υπηρεσίας Ακαδημαϊκών Ανταλλαγών). Πρέπει να συνεχίσει να χορηγείται ένα ενιαίο ποσό υποτροφιών ανεξαρτήτως του προορισμού σπουδών ή της χώρας προέλευσης των φοιτητών. Αυτή είναι η μόνη ισότιμη προσέγγιση και οι υπόλοιπες προσεγγίσεις δεν φαίνονται να είναι εφικτές. Τα κοινά δίδακτρα που καθορίζονται από τις εκάστοτε κοινοπραξίες μεταπτυχιακών σπουδών πρέπει να τηρούνται και για τα προγράμματα Μάστερ του Erasmus Mundus.

Η Επιτροπή συμφωνεί με την παρούσα σύσταση προκειμένου να διατηρήσει παγκοσμίως ανταγωνιστικά επίπεδα χρηματοδότησης για τις υποτροφίες του Erasmus Mundus. Αναφορικά με τα κοινά δίδακτρα, η Επιτροπή θεωρεί ότι αποτελούν απαραίτητο στοιχείο ενός ολοκληρωμένου προγράμματος σπουδών και προτίθεται να συνεχίσει να υποστηρίζει τα κοινά δίδακτρα ως υποχρεωτικό στοιχείο των κοινών προγραμμάτων.

Σύσταση 10

Κατά την επόμενη προγραμματική περίοδο, η χρηματική ενίσχυση που θα χορηγηθεί σε έκαστη κοινοπραξία προγραμμάτων Μάστερ Erasmus Mundus πρέπει να αυξηθεί προκειμένου να αντιστοιχεί στο πραγματικό κόστος διοίκησης ενός ολοκληρωμένου προγράμματος Μάστερ σε διασυνοριακή βάση.

Όπως διαπίστωσε και η ίδια η Επιτροπή, κατόπιν παρακολούθησης του προγράμματος, η τρέχουσα ετήσια επιχορήγηση των 15.000 ευρώ που χορηγείται στα πανεπιστήμια υποτιμά γενικότερα το κόστος των κοινών προγραμμάτων. Προτίθεται να λάβει υπόψη την παρούσα σύσταση κατά τον προγραμματισμό της επόμενης φάσης του προγράμματος, σύμφωνα με το δημοσιονομικό κανονισμό και τους κανόνες εφαρμογής του.

5. Τα συμπερασματα της Επιτροπησ

Η Επιτροπή συμμερίζεται την εκτίμηση του αξιολογητή στο σύνολό της, ότι το πρόγραμμα συνέβαλε σημαντικά στη διεθνοποίηση της ευρωπαϊκής τριτοβάθμιας εκπαίδευσης. Το Erasmus Mundus αποτελεί ένα επίκαιρο και αποτελεσματικό εργαλείο προκειμένου τα ευρωπαϊκά ΙΤΕ να ανταποκριθούν στην παγκοσμιοποίηση. Τα αποτελέσματα της παρούσας ενδιάμεσης αξιολόγησης δείχνουν ότι το πρόγραμμα πληροί τους πολιτικούς και επιχειρησιακούς στόχους του καθώς και τους στόχους του άρθρου 149 της Συνθήκης.

Πράγματι, 323 ΙΤΕ στην Ευρώπη και σε τρίτες χώρες και 2.325 φοιτητές τρίτων χωρών συμμετείχαν στο πρόγραμμα από το 2004 έως το 2006, εκφράζοντας τη γενικότερη ικανοποίηση – ακόμη και ενθουσιασμό – για το πρόγραμμα. Η Επιτροπή, κατά την υποβολή προτάσεων για το μελλοντικό πρόγραμμα Erasmus Mundus, θα λάβει σοβαρά υπόψη τις κριτικές που εκφράστηκαν, ότι δηλαδή το πρόγραμμα είχε μικρότερη επιτυχία σε ό,τι αφορά τους ευρωπαίους φοιτητές.

Η Επιτροπή θα λάβει υπόψιν τα αποτελέσματα της παρούσας ενδιάμεσης αξιολόγησης κατά την υποβολή προτάσεων για το νέο πρόγραμμα Erasmus Mundus μετά την τρέχουσα προγραμματική περίοδο 2004-2008. Πρόκειται να βασίσει την πρότασή της για το νέο πρόγραμμα Erasmus Mundus, η οποία θα υποβληθεί τον Ιούνιο 2007, στις συστάσεις της παρούσας αξιολόγησης, οι οποίες τυγχάνει να συμπίπτουν με πορίσματα ερευνών που διενεργήθηκαν εκτός του σκοπού της παρούσας αξιολόγησης, κατά το ίδιο όμως χρονικό πλαίσιο.

Παραρτηματα με στατιστικα στοιχεια αιτησεων και επιλογησ

ΙΤΕ που συμμετείχαν στα προγράμματα Μάστερ Erasmus Mundus (2004-2006) |

EΕ + χώρες ΕΖΕΣ/ΕΟΧ | Συμμετοχές ΙΤΕ σε προγράμματα Μάστερ EM που υπέβαλαν αίτηση στο EM (1) | Συμμετοχές ΙΤΕ σε προγράμματα Μάστερ EM που επιλέχθηκαν για το EM (1) | ΙΤΕ που συμμετέχουν σε προγράμματα Μάστερ EM που επιλέχθηκαν για το EM | Ποσοστό επιτυχίας % |

Αυστρία | 23 | 6 | 4 | 26,09 |

Βέλγιο | 110 | 16 | 7 | 14,55 |

Κύπρος | 0 | 0 | 0 | 0,00 |

Δημ. Τσεχίας | 48 | 9 | 4 | 18,75 |

Δανία | 54 | 12 | 7 | 22,22 |

Εσθονία | 20 | 3 | 2 | 15,00 |

Φινλανδία | 40 | 7 | 5 | 17,50 |

Γαλλία | 367 | 50 | 40 | 13,62 |

Γερμανία | 248 | 41 | 30 | 16,53 |

Ελλάδα | 34 | 4 | 4 | 11,76 |

Ουγγαρία | 57 | 8 | 3 | 14,04 |

Ιρλανδία | 39 | 6 | 5 | 15,38 |

Ιταλία | 277 | 33 | 20 | 11,91 |

Λετονία | 19 | 0 | 0 | 0,00 |

Λιθουανία | 26 | 0 | 0 | 0,00 |

Λουξεμβούργο | 6 | 1 | 1 | 16,67 |

Μάλτα | 16 | 1 | 1 | 6,25 |

Ολλανδία | 123 | 26 | 14 | 21,14 |

Πολωνία | 100 | 10 | 6 | 10,00 |

Πορτογαλία | 131 | 20 | 11 | 15,27 |

Σλοβακία | 10 | 1 | 1 | 10,00 |

Σλοβενία | 17 | 2 | 2 | 11,76 |

Ισπανία | 383 | 44 | 23 | 11,49 |

Σουηδία | 103 | 21 | 11 | 20,39 |

ΗΒ | 203 | 37 | 23 | 18,23 |

Ισλανδία | 2 | 0 | 0 | 0,00 |

Λιχτενστάιν | 0 | 0 | 0 | 0,00 |

Νορβηγία | 46 | 11 | 8 | 23,91 |

Σύνολο | 2502 | 369 | 232 | 14,75 |

(1) Στα παραπάνω στοιχεία περιλαμβάνονται διπλές ή τριπλές συμμετοχές των ΙΤΕ σε διάφορες αιτήσεις. |

ΙΤΕ που συμμετείχαν σε “σχέδια ελκυστικότητας” Erasmus Mundus (Δράση 4) (2004-2006) |

EΕ + χώρες ΕΖΕΣ/ΕΟΧ | Συμμετοχές ΙΤΕ στη Δράση 4 του ΕΜ που υπέβαλαν αίτηση στο EM (1) | Συμμετοχές ΙΤΕ σε προγράμματα Δράσης 4 του ΕΜ που επιλέχθηκαν για το ΕΜ(1) | ΙΤΕ που συμμετέχουν σε προγράμματα Δράσης 4 του ΕΜ που επιλέχθηκαν για το ΕΜ | Ποσοστό επιτυχίας % |

Αυστρία | 24 | 3 | 3 | 12,50 |

Βέλγιο | 42 | 4 | 4 | 9,52 |

Κύπρος | 3 | 1 | 1 | 33,33 |

Δημ. Τσεχίας | 19 | 2 | 2 | 10,53 |

Δανία | 15 | 4 | 3 | 26,67 |

Εσθονία | 13 | 4 | 3 | 30,77 |

Φινλανδία | 37 | 10 | 7 | 27,03 |

Γαλλία | 76 | 11 | 10 | 14,47 |

Γερμανία | 65 | 9 | 7 | 13,85 |

Ελλάδα | 15 | 1 | 1 | 6,67 |

Ουγγαρία | 25 | 2 | 2 | 8,00 |

Ιρλανδία | 3 | 1 | 1 | 33,33 |

Ιταλία | 85 | 6 | 6 | 7,06 |

Λετονία | 8 | 2 | 2 | 25,00 |

Λιθουανία | 20 | 3 | 3 | 15,00 |

Λουξεμβούργο | 1 | 0 | 0 | 0,00 |

Μάλτα | 5 | 1 | 1 | 20,00 |

Ολλανδία | 36 | 9 | 7 | 25,00 |

Πολωνία | 36 | 4 | 4 | 11,11 |

Πορτογαλία | 26 | 3 | 3 | 11,54 |

Σλοβακία | 19 | 2 | 2 | 10,53 |

Σλοβενία | 10 | 0 | 0 | 0,00 |

Ισπανία | 69 | 10 | 9 | 14,49 |

Σουηδία | 29 | 5 | 4 | 17,24 |

ΗΒ | 59 | 8 | 7 | 13,56 |

Ισλανδία | 1 | 0 | 0 | 0,00 |

Λιχτενστάιν | 1 | 1 | 1 | 0,00 |

Νορβηγία | 16 | 7 | 7 | 43,75 |

Σύνολο | 758 | 113 | 100 | 14,91 |

(1) Στα παραπάνω στοιχεία περιλαμβάνονται διπλές ή τριπλές συμμετοχές των ΙΤΕ σε διάφορες αιτήσεις. |

Υποτροφίες φοιτητών |

Αριθμός αιτήσεων φοιτητών | Αριθμός υποτροφιών Erasmus Mundus που χορηγήθηκαν | Αριθμός υποτροφιών "παραθύρου" που χορηγήθηκαν | Συνολικός αριθμός υποτροφιών που χορηγήθηκαν | Ποσοστό επιτυχίας, % |

2004-05 | Δ/Υ. | 140 | 0 | 140 | Δ/Υ |

2005-06 | 3.030 | 455 | 353 | 808 | 26,67 |

2006-07 | 5.500 | 741 | 636 | 1.377 | 25,04 |

2007-08 | 12.766 | 1.198 | 606 | 1.804 | 14,13 |

2008-09[10] | Δ/Υ. | 1890 | 45 | 1935 | Δ/Υ. |

Σύνολο | 21.296 | 4.424 | 1.640 | 6.064 | 19,39 |

[1] ΕΕ L 345 της 31.12.2003

[2] Πρόσκληση υποβολής προσφορών αρ. EAC 34/06.

[3] Για αριθμητικά στοιχεία βλέπε πιο κάτω, ενότητα 3.3.4.

[4] Βαθμός στον οποίο οι στόχοι του προγράμματος είναι συναφείς προς τις ανάγκες της τριτοβάθμιας εκπαίδευσης στην Ευρώπη.

[5] Βαθμός στον οποίο επιτυγχάνονται οι αρχικοί στόχοι.

[6] Μέχρι το τέλος του προγράμματος το 2008 αναμένονται τα ακόλουθα τελικά αποτελέσματα: 105 προγράμματα Μάστερ Erasmus Mundus (Δράση 1), 6000 υποτροφίες για φοιτητές προερχόμενους από τρίτες χώρες (Δράση 2), 50 εταιρικές σχέσεις (Δράση 3) και 50 σχέδια ελκυστικότητας (Δράση 4).

[7] Βαθμός στον οποίο επιτυγχάνονται τα επιθυμητά αποτελέσματα σε εύλογο κόστος.

[8] Τα προγράμματα Μάστερ Erasmus Mundus λαμβάνουν ετήσια εφάπαξ επιχορήγηση ύψους 15.000 ευρώ. Οι φοιτητές της ΕΕ λαμβάνουν υποτροφία 3.100 ευρώ για τρίμηνη περίοδο σπουδών σε ΙΤΕ τρίτων χωρών.

[9] Βαθμός στον οποίο τα θετικά αποτελέσματα αναμένεται ότι θα διαρκέσουν μετά το τέλος μιας δραστηριότητας.

[10] Πρόβλεψη